Daški

Daški ( Döschko) su małe sydlišćo w srjedźnej Łužicy a wjesny dźěl Noweho Města w gmejnje Sprjewiny Doł.

Sydlišćo nadeńdźe so něhdźe dwaj kilometraj juhowuchodnje Noweho Města při lěwym brjoze Sprjewje napřećo Rule (Ruhlmühle).

 Stawizny 
Wudwór Daški naspomni so prěni raz hakle w lěće 1568 jako Deschke a słušeše hač do 19. lětstotka k Wojerowskemu stawowemu knjejstwu. K Daškami słušeše tež dalši wudwór z mjenom Łužki, kotryž pak hižo njewobsteji. Daški běchu hromadźe z Nowoměšćanskim hamorom ze starodawna zafarowane do Sprjejc.

W poslednich tydźenjach Druheje swětoweje wójny móžeše Čerwjena armeja dnja 18. apryla 1945 w Daškach Sprjewju překročić.

 Wobydlerstwo 
W lěće 1825 měješe wjeska po hamtskej statistice jenož 25 wobydlerjow, 1880 pak hižo 110. Po statistice Arnošta Muki běchu srjedź 1880tych lět wot cyłkownje 111 wobydlerjow 108 serbskich a jenož tři němscy. Rěčeše so sylnje wot delnjoserbšćiny wobwliwowana holanska narěč.

 Kulturne pomniki 
Tykowane domske a bróžnja dwustronskeho dwora z prěnjeje połojcy 19. lětstotka stej jako kulturny pomnik škitanej.

 Žórła 

Kategorija:Sprjewiny Doł
Kategorija:Sydlišćo w Hornjej Łužicy
Kategorija:Sydlišćo w Budyskim wokrjesu
Kategorija:Sydlišćo w serbskim sydlenskim rumje
Kategorija:Prěnje naspomnjenje 1568